**Sevvostlag** (rus. *Севвостлаг, Северо-восточный исправительно-трудовой лагерь*) – 1932–1952 m. SSRS „Dalstrojaus" lagerių sistemoje veikęs sunkiųjų darbų lageris, tiekęs kalinius darbams visų „Dalstrojaus" valdybų objektuose.

| Kalinių skaičius |
| --- |
| Data | Kaliniai |
| 1932-12-NN | 11 100 |
| 1934-01-01 | 29 659 |
| 1935-01-01 | 36 313 |
| 1936-01-01 | 48 740 |
| 1937-01-01 | 70 414 |
| 1938-01-01 | 90 741 |
| 1938-10-01 | 106 325 |
| 1939-01-01 | 138 170 |
| 1940-07-01 | 190 309 |
| 1941-01-01 | 179 041 |
| 1941-07-01 | 166 445 |
| 1942-01-01 | 147 976 |
| 1943-01-01 | 99 843 |
| 1944-01-01 | 76 388 |
| 1945-01-01 | 87 335 |
| 1946-01-01 | 69 389 |
| 1947-01-01 | 79 613 |
| 1948-01-01 | 106 893 |
| 1949-01-01 | 108 685 |
| 1950-01-01 | 131 773 |
| 1951-01-01 | 157 001 |
| 1952-01-01 | 170 557 |
| 1953-01-01 | 175 078 |

Literinis žymėjimas: АВ.

Valdybos vieta: iki 1937 m. – Srednekanas, vėliau – Magadanas, Rusijos SFSR, SSRS.

Įsteigtas 1932 m. balandžio 1 d. uždarytas ne vėliau 1952 m. gegužės 20 d.

Kalinių skaičius: iki 190 400.

### Sevvostlago reorganizavimas

1948 m. vasario 28 d. SSRS Vidaus reikalų ministerijos įsakymu Nr. 00219 buvo įsteigtas ypatingojo režimo lageris Berlagas, į kurį buvo perkelti beveik visi politiniai Sevvostlago kaliniai; pastarajame liko tik buitiniai ir kriminaliniai nusikaltėliai.

1932 m. OGPU įsakymas įkurti Sevvostlagą. 1949 m. Sevvostlagą imta reorganizuoti – jo lageriniai skyriai buvo pertvarkomi į savarankiškus lagerius ir atiduodami tiesioginiam atitinkamos „Dalstrojaus" valdybos (kurią tas skyrius aptarnavo) valdymui. Pirmiausiai – 1949 m. rugsėjo 20 d. – į savarankiškus lagerius buvo reorganizuoti 8 teritoriniai skyriai – Sevlagas, Zaplagas, Tenlagas, Juzlagas, Čiukotstroilagas, Čiaūnčiukotlagas, Indigirlagas ir Janlagas. Vėliau ir likusieji lageriniai skyriai tapo savarankiškais. Reorganizavimo procesas buvo baigtas 1952 m. ir Sevvostlago nebeliko – jis buvo išdalintas „Dalstrojaus" valdyboms.

### SVITL ir USVITL

Šios santrumpos reiškia labai panašias sąvokas ir yra dažnai painiojamos. **SVITL** yra pilno rusiško Sevvostlago pavadinimo santrumpa – *Severo-vostočnyj ispravitelno-trudovoj lager* (rus. *Северо-восточный исправительно-трудовой лагерь*). Šio lagerio valdybos (rus. *Управление*) pavadinimas buvo trumpinamas kaip **USVITL** – *Upravlenijė Severo-vostočnogo ispravitelno-trudovogo lageria* (rus. *Управление северо-восточного исправительно-трудового лагеря*).

Po SSRS diktatoriaus Josifo Stalino mirties, 1953 m. visi „Dalstrojaus" lageriai buvo perduoti Gulagui, kuris šiems lageriams valdyti įkūrė atskirą valdybą (**USVITL**). Tik dabar ši atgaivinta santrumpa išsišifravo kiek kitaip – daugiskaitoje, kadangi tai buvo nebe vieno, o kelių lagerių valdyba: *Upravlenijė Severo-vostočnych ispravitelno-trudovych lagerei* (rus. *Управление северо-восточных исправительно-трудовых лагерей*). Ir pavaldi ji buvo Gulagui, o nebe „Dalstrojui".

Vadovai
-------

* R. I. Vaskovas (1932-11-03 – 1934-09-28)
* I. G. Filipovas – valstybės saugumo kapitonas (1934-09-28 – 1937-12-21)
* S. N. Garaninas – valstybės saugumo pulkininkas (1937-12-21 – 1938-09-27)
* A. A. Višneveckis – valstybės saugumo kapitonas (1940-02-16 – 1941-02-19)
* E. I. Drabkinas – bataljono komisaras, papulkininkis, vėliau – valstybės saugumo pulkininkas (1941-05-19 – 1945-03-13)
* N. F. Titovas (1945-03-13 – 1948-07-27)
* A. A. Derevianko (1948-07-27 – 1951-05-03)

Išnašos
-------

1. ↑  Sevvostlag žinyne *Sistema ispravitelno-trudovych lagerej v SSSR 1923–1960*. Maskva: Zvenja, 1998. *(Система исправительно-трудовых лагерей в СССР 1923–1960: Справочник / Общество «Мемориал». Гос. архив РФ. Сост. М. Б. Смирнов. Под ред. Н. Г. Охотина, А. Б. Рогинского. Москва: Звенья, 1998)*. ISBN 5-7870-0022-6.
2. ↑  Приказ МВД СССР от 28.02.1948 г. № 00219 «Об организации особых лагерей МВД»
3. ↑  Įsakymo tekstas Vikitekoje
4. ↑  Žinynas *Sistema ispravitelno-trudovych lagerej v SSSR 1923–1960*. Maskva: Zvenja, 1998. *(Система исправительно-трудовых лагерей в СССР 1923–1960: Справочник / Общество «Мемориал». Гос. архив РФ. Сост. М. Б. Смирнов. Под ред. Н. Г. Охотина, А. Б. Рогинского. Москва: Звенья, 1998)*. ISBN 5-7870-0022-6.
5. ↑  С. Сигачёв. История Дальстроя (kolyma.ru)

Nuorodos
--------

Sevvostlagas „Memorialo" duomenų bazėje